U nás v kníhkupectve si ale myslíme, že detské knihy sa dajú čítať stále a myslíme si tiež, že sa z množstva detských kních, ktoré vychádzajú, dá vyberať. ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Jún, mesiac, čo začína dňom detí a končí vysvedčením, je vlastne mesiacom detských kníh. Myslíme si, že detské knihy sa dajú čítať stále a myslíme si tiež, že sa z množstva detských kníh, ktoré vychádzajú, dá vyberať. U nás v kníhkupectve to tak robíme, vyberáme detské knihy a hľadáme im miesto v policiach a na pultoch. A ešte dodáme, že hoci sa dajú čítať stále, existuje obdobie, kedy je na čítanie viac času. Ten čas začína v týchto dňoch – známky sú skoro uzavreté, plánujú sa letné dni.
## U nás v kníhkupectve
U nás v kníhkupectve je obrovská polica s malými nápismi. Zdiaľky je tá polica pestrofarebná a aj keď sa k nej človek priblíži, nestratí farebnosť, len tie nápisy sa už dajú čítať a možno sa podľa nich orientovať. Lebo ono je to s detskými knihami tak, že sú rôznorodé, pre rôznorodé deti. Tie malé nápisy vám pomôžu pri hľadaní tej správnej knihy, ak náhodou neviete, čo sa páči dieťaťu, na ktoré pri výbere knihy myslíte. No a my vám samozrejme pomôžeme tiež.
Vlastne vám môžeme pomôcť už teraz. Pripravili sme pre vás výbery detských kníh podľa veku. Sú v nich knihy, ktoré sa nám pozdávajú, a knihy, ktoré máme radi a opakovane sme ich našim deťom čítali. Pripravili sme pre vás kníhkupecké výbery knižiek pre deti. Zopár knižiek pre najmenšie deti (0-5), knižky plné príbehov pre deti od 5 do 8, dobrodružné knihy pre deti od 9 do 13, ale aj knihy pre deti staršie ako 14 rokov.
No a keď už u nás budete a vyberiete si nejakú detskú knihu, my vám k nej dáme krásnu knihu z vydavateľstva Premedia *Johannes Jensen má pocit, že je iný*. Nie je to náhoda, že práve túto knihu, totiž, ako sme písali na začiatku, deti sú rôznorodé. Táto knižka láskavým spôsobom ukazuje, že mať pocit, že sme iní, je vlastne celkom v poriadku a určite v tomto pocite nie sme sami. Táto akcia platí len u nás v kamennom kníhkupectve Artforum na Kozej 20 do 30. 6. 2025.
Knižná distribúcia Kosmas už funguje, takže si môžete objednávať české knihy. Nejaké nám už prišli a ďalšie sú na ceste. Očakávame ich v polovici tohto týždňa. Príďte sa do nich začítať. My sa z toho veľmi tešíme, dúfame, že potešíme aj vás.
Tento týždeň vás u nás v kníhkupectve čakajú dve podujatia. Dnes sa začal skvelý festival slovenskej literatúry Literafest a v stredu 18. 6. 2025 o 18.00 bude aj u nás. Tento rok je výnimočný – oslavujeme 20 rokov ceny Anasoft litera. Vo štvrtok 19. 6. 2025 o 18.00 predstavíme u nás v kníhkupectve knihu Tvoje najlepšie roky. Čo sa deje s telom ženy počas prechodu? A ako to, že sa o riešeniach problémov žien v prechode takmer vôbec nehovorí? Diskusia s odborníčkami o užívaní si života v každom veku. Pozývame nielen ženy nielen v strednom veku!
U nás v kníhkupectve máme aj kaviareň. A v tej sú nielen kávičky (aj ľadové), nanuky (aj mangové), chlebíčky a koláče, ale aj výstavy. A práve teraz tam visí skvelá, letná, farebná výstava obrazov, ktoré maľovali klienti autistického centra Andreas počas arteterapie. Príďte ich určite skontrolovať. Dajú sa dokonca aj kúpiť. A niektoré sa schovali aj na toalety, čím tento priestor povýšili do kráľovských rozmerov!
Mnohí a mnohé z vás, milé čitateľstvo nášho newslettra, ste aj členmi a členkami nášho Artforum klubu. Pre vás je určený nasledovný oznam: od budúceho pondelka 23. júna sa začínajú štyri týždne akcie zvanej letné čítanie. Príďte si k nám vybrať knihu na leto a my vám ju predáme s 20% zľavou. Inak povedané, počas týchto štyroch týždňov na jednu knihu z nákupu denne dostanete zľavu 20 %. Super, nie? Akcia platí pre členov a členky Artforum klubu v kamenných Artforach a teda aj u nás v kníhkupectve. Členstvo v klube si hravo vybavíte tu: www.artforum.sk/klub
## Napísali o Artfore k 35. narodeninám
Pre mňa bolo Artforum prvý reálny výsledok Revolúcie, miesto, kde som videla, čo je sloboda. Úplne iný obchod, knihy v komínoch, ležérni predavači, hudba. Keď to po sebe čítam, tak to asi znie trochu pateticky, ale mala som šestnásť rokov, to človek nie je príliš sofistikovaný, prosto pre moju generáciu to bolo vtedy tak. Alexandra Kusá
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.